
Cwricwla blynyddoedd cynnar
Rhan 1- Dadansoddi'n feirniadol yr heriau o weithredu cwricwlwm sydd yn seiliedig ar chwarae.
Mae Gobby (2017) yn diffinio’r cwricwlwm fel mwy na rhestr o gynnwys i’w ddysgu, mae’n broses fyw sydd yn cynnwys yr hyn a fwriadwyd, yr hyn a weithredir gan athrawon, a’r profiadau go iawn a gaiff dysgwyr. Pwysleisia hefyd arwyddocâd y cwricwlwm fel cynnyrch cymdeithasol a gwleidyddol sydd yn adlewyrchu pŵer, diwylliant ac anghenion y gymdeithas.
Chwarae yn y Cwricwlwm 
[image: A group of children playing with toys

AI-generated content may be incorrect.]Yn Cwricwlwm i Gymru (Llywodraeth Cymru, 2022), mae chwarae yn cael ei gydnabod fel dull dysgu pwysig ar draws pob maes dysgu a phrofiad. Drwy chwarae gwnaiff blant ddysgu, archwilio ac adeiladu dealltwriaeth am y byd o’u cwmpas mewn ffordd naturiol (Llywodraeth Cymru, 2023). Mae gan bob dysgwr yr hawl sylfaenol i chwarae a meddant awydd cryf i chwarae (UNICEF, 1989). 


Nodau’r Cwricwlwm i Gymru(Llywodraeth Cymru, 2023)


Nod y Cwricwlwm i Gymru (Llywodraeth Cymru, 2023), yw meithrin dysgwyr sydd yn llawn dyhead ac yn fedrus, sydd yn cyfrannu’n greadigol ac yn hyderus, yn ddinasyddion moesegol gyda dealltwriaeth eang, ac yn unigolion iach, cadarn a hyderus yn eu hunaniaeth (Llywodraeth Cymru, 2023). Hyrwydda dull cyfannol a dysgwr-ganolog, gan bwysleisio lles, creadigrwydd a dysgu profiadol (Addysg Cymru, 2017). O fewn y fframwaith hwn, cydnabyddir chwarae fel cyfrwng dysgu hanfodol, yn enwedig yn y blynyddoedd cynnar. Anogir plant i ddysgu drwy archwilio, dychmygu ac ymgysylltu’n weithredol â’u hamgylchedd (Addysg Cymru, 2025). Yn hytrach na dilyn cynnwys penodedig, canolbwyntia’r cwricwlwm ar ddatblygu sgiliau, gwerthoedd a chymwyseddau drwy brofiadau ystyrlon. Mae’r ymarferydd yn gweithredu fel hwylusydd dysgu, gan greu amgylcheddau chwarae cyfoethog lle gall plant wneud penderfyniadau, cymryd risgiau ac adeiladu gwybodaeth drwy ryngweithio (Donaldson, 2015).
Wrth ystyried Anghenion Dysgu Ychwanegol (ADY) o fewn y Cwricwlwm i Gymru, mae’n glir nid yw yn elfen ar wahân, ond yn rhan annatod o’r broses gynllunio a darparu dysgu (Llywodraeth Cymru, 2023). Mae’r Cwricwlwm i Gymru yn seiliedig ar yr egwyddor o gynnwys a hygyrchedd i bawb, gan sicrhau bod pob dysgwr, gan gynnwys y rhai ag ADY, yn cael mynediad at addysg eang a chytbwys sydd yn diwallu eu hanghenion unigol (Llywodraeth Cymru, 2024b). Noda’r pedwar diben dyheadau ar gyfer dysgwyr, ac felly mae’n ofynnol i ysgolion ddylunio cwricwlwm sydd yn galluogi unigolion i wneud cynnydd o’u man cychwyn eu hunain (Llywodraeth Cymru, 2024b). Dylid amlinellu'r broses o ddatgymhwyso neu addasu'r cwricwlwm yng nghynllun datblygu unigol y dysgwr (Llywodraeth Cymru, 2024b). Gan fod dysgu drwy chwarae yn darparu cyfleoedd i bob plentyn ddysgu yn ôl eu gallu, eu diddordebau a’u ffordd unigryw o ddeall y byd, mae yn gynhwysfawr ac yn cynnwys bob un plentyn. 

Nodau dull Reggio Emilia
Mae dull Reggio Emilia yn seiliedig ar y gred fod plant yn greadigol, galluog ac yn llawn potensial (Thornton a Brunton, 2015). Ei nod yw meithrin chwilfrydedd, cydweithredu a chreadigrwydd ac maent yn gwneud hyn trwy galluogi chwarae. Credir bod dysgu’n digwydd orau trwy berthnasau a deialog gyda phobl eraill, cyfoedion, athrawon mewn amgylchedd cymhwysol, a elwir yn aml yn drydydd athro (Brunton a Thornton, 2009). Nod Reggio yw creu gofodau hardd, trefnus ac ysbrydoledig sydd yn adlewyrchu meddyliau’r plant. Mae’r amgylchedd yn cael ei weld fel catalydd ar gyfer dysgu, gan annog rhyngweithio, archwilio ac ymdeimlad o gymuned. Gwelir chwarae a mynegiant creadigol yn ddull hanfodol o gyfathrebu, megis cant o ieithoedd plentyn, a gyflwynir drwy celf, cerddoriaeth, symudiad ac adeiladu (Arseven, 2013). Mae dogfennu gwaith a myfyrdodau plant hefyd yn ganolog, gan wneud dysgu’n weladwy ac yn ystyrlon i’r plentyn a’r ymarferydd (Thornton a Brunton, 2015).
Mae dull Reggio Emilia yn cefnogi dysgwyr ag ADY drwy ei ffocws ar chwarae, mynegiant a chynhwysiant (Thornton a Brunton, 2015). Trwy chwarae, gall plant ag ADY ddysgu mewn ffordd naturiol, synhwyraidd ac ymarferol, gan ganiatáu iddynt symud ar eu cyflymder eu hunain a datblygu sgiliau gwybyddol, cymdeithasol ac emosiynol mewn amgylchedd diogel ac ysgogol (Brunton a Thornton, 2009) 

Cymhariaeth 
Rhanna Cwricwlwm i Gymru a dull Reggio Emilia athroniaeth dysgwr-ganolog sydd yn gwerthfawrogi chwarae, creadigrwydd a dysgu profiadol. Ystyria y ddau y plentyn fel unigolyn gweithgar, chwilfrydig a galluog, gyda'r ymarferydd â rôl arweinydd yn hytrach na athro (Addysg Cymru, 2024). Mae dull Reggio yn naturiol gynhwysol. Mae’n galluogi pob plentyn, dim gwahaniaeth eu gallu, i gyfrannu, cyfathrebu a mynegi eu hunain mewn ffordd sydd yn berthnasol iddyn nhw. Mae hyn yn adlewyrchu egwyddorion Cwricwlwm i Gymru o gynnwys, hygyrchedd a dysgu personol (Llywodraeth Cymru, 2024). 
Fodd bynnag, mae gwahaniaethau allweddol rhwng y ddau fodel. Gellir dadlau bod Reggio Emilia yn cynnig model mwy organig o ddysgu personol, ond gall diffyg strwythur cenedlaethol arwain at anghysondeb rhwng ymarferwyr (Thornton a Brunton, 2015). Mewn cyferbyniad, er bod Cwricwlwm i Gymru yn cynnig eglurder a chysondeb, gall natur statudol y fframwaith leihau hyblygrwydd creadigol (Llywodraeth Cymru, 2023). Gwela dull Reggio y plentyn fel ‘dinasyddyn medrus’ o fewn cymuned dysgu, tra bod Cwricwlwm i Gymru yn defnyddio’r cysyniad o ‘ddinasyddion moesegol, gwybodus a gweithgar’ fel un o’i bedwar diben craidd (Llywodraeth Cymru, 2023). Er bod eu geiriau’n wahanol, mae’r ddau yn rhannu gweledigaeth foesol tebyg. Mae hyn yn codi cwestiwn beirniadol ynghylch sut y gall system genedlaethol gynnal egwyddorion creadigrwydd ac ymreolaeth ymarferol heb gyfaddawdu ar safonau neu gysondeb. Yn ymarferol, mae athrawon yng Nghymru yn gweithredu ar groestoriad rhwng creadigrwydd a chyfrifoldeb, gan orfod cyfieithu egwyddorion Reggio o hunan-gyfeiriad a chydweithio i mewn i fframwaith sydd â gofynion asesu penodol (Evans, Llewellyn a Lewabe, 2022). Mae hyn yn dangos bod gweithredu’r ddau ddull nid yn unig yn fater o athroniaeth, ond o strwythur sefydliadol a diwylliant proffesiynol (Evans, Llewellyn a Lewabe, 2022). Rhydd Reggio bwyslais cryfach ar ddulliau artistig, cydweithio cymunedol a hunanfynegiant, tra bod Cwricwlwm i Gymru yn ymgorffori’r egwyddorion hyn o fewn amcanion cenedlaethol ehangach, gan gynnwys chymhwysedd digidol,llythrennedd a rhifedd (Llywodraeth Cymru, 2023). Yn y bôn, mae Cymru’n mabwysiadu egwyddorion tebyg ond o fewn system addysgol fwy strwythuredig a chenedlaethol ei natur.
Dadansoddiad beirniadol
Er gwaethaf y tebygrwydd damcaniaethol, mae gweithredu dulliau chwarae-ganolog yn ymarferol yn peri heriau. O fewn Cwricwlwm i Gymru, gall pwysau asesu, atebolrwydd a chwmpas cwricwlaidd gyfyngu ar gyfleoedd ar gyfer chwarae gwirioneddol (Siraj-Blatchford, 2010). Fodd bynnag, mae rhai ysgolion yn dadlau nad yw’r rhwystrau hyn o reidrwydd yn ganlyniad i’r polisi ei hun ond i ddiwylliant atebolrwydd ehangach sydd yn parhau o dan ddylanwad modelau addysgol mwy traddodiadol (Ball, 2003). Wyneba athrawon dasg anodd yn aml o gydbwyso dysgu dan arweiniad gyda’r angen i ddangos cynnydd mesuradwy â dysgu trwy chwarae yn annibynnol (Weisberg, Hirsh-Pasek a Golinkoff, 2013). Mewn rhai ysgolion, defnyddir amser ‘cyfnod chwarae dan oruchwyliaeth’ i lenwi bylchau yn y cwricwlwm, gan danseilio’r egwyddor o chwarae hunan-gyfeiriedig (Siraj-Blackford, 2010). Mae diffyg adnoddau a lleoedd awyr agored yn cyfyngu ar weithrediad y dull, gan greu anghydraddoldeb rhwng ysgolion gwledig a threfol.
Mae hyn yn codi cwestiwn beirniadol ynghylch a yw’r system asesu bresennol yn gyd-dynnu â’r ethos datblygiadol y mae’r cwricwlwm yn ei hyrwyddo, neu a yw’n tanseilio’r egwyddorion hynny yn ymarferol (Stiggins, 2017).
Yn yr un modd, gall mabwysiadu arferion Reggio Emilia fod yn heriol heb hyfforddiant proffesiynol dwfn, amser cydgynllunio a seilwaith ffisegol addas (New, 2007). Ymddangosa bod hyfforddiant athrawon wedi'i ganolbwyntio ar agweddau dysgu ac eu bod nhw ond yn derbyn ychydig o hyfforddiant ar fethodolegau a athroniaethau megis dull Reggio (Fernández Santín a Feliu Torruella, 2017). Awgryma ymchwil fod ysgolion sydd yn mabwysiadu dull Reggio heb ddealltwriaeth ddofn o’i athroniaeth yn tueddu i’w peidio ddefnyddio ar lefel dwfn sydd yn arwain at colli egwyddorion craidd (Thornton a Brunton, 2015). Serch hynny, mae’r ddau fodel yn tynnu sylw at bwysigrwydd ymddiriedaeth yn y plentyn fel dysgwr gweithgar ac i werthfawrogi chwarae fel dull difrifol o ddysgu. Er hyn nid yw pawb yn cytuno bod chwarae yn ffordd digonol o ddysgu (Hirsch, 2019). Mae gweithrediad llwyddiannus yn dibynnu ar arweinyddiaeth ysgol gefnogol, ymreolaeth athrawon, a chreu amgylcheddau dysgu cyfoethog sydd yn galluogi chwilfrydedd, archwilio a chreadigrwydd i ffynnu (Bruce, 2015). Felly tra bod Bruce (2015) yn dadlau bod chwarae’n ganolog i ddatblygiad plentyn, mae Hirsch (2019) yn rhybuddio nad yw chwarae ar ei ben ei hun yn sicrhau dysgu systematig o sgiliau academaidd craidd. Gellir dadlau felly bod angen cydbwysedd rhwng dull strwythuredig a dull chwarae-ganolog er mwyn sicrhau cynnydd mesuradwy heb gyfaddawdu ar les a chreadigrwydd.

Casgliad
Er bod chwarae yn sail allweddol i ddysgu o fewn Cwricwlwm i Gymru a dull Reggio Emilia, mae gweithredu’r ddau fodel yn wynebu heriau ymarferol. Yn Cwricwlwm i Gymru, gall pwysau asesu a disgwyliadau cenedlaethol gyfyngu ar hyblygrwydd a natur brofiadol y chwarae, tra bod mabwysiadu dull Reggio yn gofyn am amser, hyfforddiant a seilwaith addas i sicrhau defnydd dwfn o’i athroniaeth.
Yn ymarferol, mae dull Reggio Emilia yn cynnig gwersi gwerthfawr i Gymru ar sut i gynnal ymreolaeth, mynegiant plentyn a dysgu creadigol, ond rhaid i’r egwyddorion hyn gael eu haddasu’n sensitif i gyd-destun statudol Cymru. Yn yr un modd, gall Cwricwlwm i Gymru roi eglurder a chyfeiriad cenedlaethol i sicrhau tegwch ac atebolrwydd, ond rhaid iddo osgoi gormod o strwythur sydd yn lleihau annibyniaeth broffesiynol yr ymarferydd.
Yn y pen draw, mae llwyddiant cwricwlwm chwarae-ganolog yn dibynnu ar allu’r system addysg i gydbwyso atebolrwydd â rhyddid creadigol, a chreu diwylliant o ymddiriedaeth lle mae chwarae’n cael ei werthfawrogi fel dull difrifol o ddysgu a datblygiad plentyn.


 Rhan 2- Ystyried cydsyniad y plentyn unigryw, gwerthuswch yn feirniadol dulliau asesu, olrhain cynnydd a modelau datblygiad sydd yn gysylltiedig ag oedran neu gyfnod o fewn cwricwla seiliedig ar chwarae
Mae bob un plentyn yn unigryw ac yn dysgu'n gyson, gan hyrwyddo gwytnwch, gallu, hyder a hunan-gred (Early Education, 2012).

AI-generated content may be incorrect.]Datblyga bob plentyn ar gyfradd unigryw eu hun ac nid yw pob un plentyn yn dilyn dilyniant datblygiad penodol (Addysg Cymru, 2023). Fodd bynnag, nid yw hyn yn cyfyngu gallu plentyn i wneud cynnydd nac yn gwyro oddi ar gryfderau unigol y plentyn (Addysg Cymru, 2023). Dyma gryfder dulliau asesu cyfredol felly o gymharu â dulliau blaenorol, lle pennwyd label cyrhaeddiad ar ddysgwyr a ffiniau o ran disgrifiadau dysgu (Addysg Cymru, 2024). 
(Addysg Cymru, 2024)

Pam bod hi’n bwysig i ystyried y plentyn unigryw wrth asesu
Noda Dysgu Cymru (2024), wybodaeth a gofynion mewn perthynas ag arsylwi ac asesu plant mewn modd holistaidd gan ei fod yn hanfodol i adeiladu dealltwriaeth o'r plentyn cyfan, sgiliau a diddordebau unigol. Gall asesu plant yn y blynyddoedd cynnar helpu gydag adnabod unrhyw fylchau yn eu dysgu yn brydlon a sicrhau eu bod nhw’n derbyn cymorth priodol cyn gynted â phosibl, gan sicrhau bod anghenion y plentyn yn cael eu gwrdd (Dysgu Cymru, 2024).
Prif Gorff 
Cydsyniad y plentyn unigryw yn y Cwricwlwm i Gymru wrth asesu
Mae perthynas sylweddol rhwng diwylliant ac addysg, gan fod gwerthoedd, credoau a chyd-destun diwylliannol athrawon a disgyblion yn dylanwadu’n uniongyrchol ar y ffordd y mae addysgu a dysgu’n digwydd yn yr ystafell ddosbarth (Alsubaie, 2015; Llywodraeth Cymru, 2022).
O fewn Cwricwlwm i Gymru, nid yw asesu’n cael ei ystyried yn offeryn ar gyfer graddio neu gymharu, ond yn ddull i helpu dysgwyr i ddeall ble maent ar eu taith ddysgu, eu nodau nesaf, a sut i gyrraedd nhw (Llywodraeth Cymru, 2023). Mae asesu ffurfiannol yn y Cwricwlwm i Gymru (Llywodraeth Cymru, 2023), yn canolbwyntio ar y plentyn unigryw, gan gydnabod y gwahaniaethau mewn gallu, profiad a dull dysgu. Mae’r dull hwn yn defnyddio adborth adeiladol, trafodaeth ddwyffordd ac arsylwi parhaus i gefnogi myfyrdod y dysgwr a’i gynnydd personol. Yn wahanol i asesu crynodol, megis profion terfynol, mae asesu ffurfiannol yn canolbwyntio ar ddealltwriaeth barhaus o sut mae pob plentyn yn dysgu, gan lywio’r camau nesaf mewn addysgu ac hyrwyddo datblygiad yr holl ddibenion dysgu (Llywodraeth Cymru, 2022).
Felly, mae asesu ffurfiannol yn gweithredu fel offeryn datblygu dysgu dwfn, yn hytrach na dull mesur cynnydd yn unig. Mae ymchwil Black a Wiliam (2010), yn dangos bod arloesiadau sydd yn cynnwys cryfhau'r ymarfer o asesu ffurfiannol yn cynhyrchu enillion dysgu arwyddocaol ac yn aml sylweddol.
Prif bwrpas asesu ffurfiannol yw cefnogi dysgu parhaus drwy gasglu gwybodaeth am gynnydd y dysgwr ac yna defnyddio’r wybodaeth honno i lywio’r camau nesaf mewn addysgu a dysgu (Shepard, 2017). Mae’r dull hwn yn seiliedig ar y syniad fod asesu’n fwy effeithiol pan fydd yn cael ei wneud gyda’r dysgwr, nid iddo, gan annog myfyrio, trafodaeth a dealltwriaeth glir o’r hyn sydd yn cael ei ddysgu (Andersson a Palm, 2017).
Anogir ymarferwyr i ddefnyddio arsylwadau, sgwrs, gwaith dysgwyr, a hunanasesu fel ffynonellau casglu gwybodaeth wrth ystyried cynnydd (Llywodraeth Cymru, 2017). Gofynnir i ddarparwyr asesu cynnydd dysgwyr o fewn y chwe wythnos gyntaf (Addysg Cymru, 2023). Nid yw'r arfer hwn yn newydd (Llywodraeth Cymru, 2017). Fodd bynnag, mae’r dull o asesu yn fwy holistaidd ac yn osgoi cymharu cyrhaeddiad â deilliannau a phlant â’u cyfoedion. 
Yn y chwe wythnos gyntaf ar ôl i blentyn ddechrau ysgol gynradd mae asesiad cyfunol yn erbyn y fframiau sgil ar draws y pedwar Maes Dysgu, sydd wedi seilio ar arsylwadau a gofnodwyd gan ymarferwyr yn ystod y chwe wythnos (Llywodraeth Cymru, 2017). Defnyddir meddalwedd neu Ffurflen y Proffil Cryno i sgorio’r deilliannau ar gyfer pob un o’r fframiau sgil (Llywodraeth Cymru, 2017; Addysg Cymru, 2023)
Er mwyn i asesu ffurfiannol fod yn ddefnyddiol, mae’n bwysig edrych yn fanwl ar gyflawniadau plant yn erbyn sgiliau yn y cwricwlwm a ffordd o symud ymlaen yn hytrach na chanolbwyntio ar ddeilliannau’r Cyfnod Sylfaen (Llywodraeth Cymru, 2017).
Trosolwg ffordd o asesi Reggio Emilia
Yn y dull Reggio Emilia, mae dogfennu yn ganolog i asesu plentyn unigryw, gan alluogi athrawon i arsylwi, deall a myfyrio ar brosesau dysgu plant (Fernández Santín a Feliu Torruella, 2017). Drwy’r dogfennu hwn, mae gwaith y plant yn cael ei wneud yn weladwy, gan hybu myfyrdod, cyfathrebu a chydweithredu rhwng disgyblion, athrawon a theuluoedd. Er bod dogfennu’n hyrwyddo hyn, mae heriau’n codi pan nad yw pob teulu yn cydnabod gwerthoedd y dull hwn, gan ddangos bod cydweithrediad cymunedol yn amodol ar cydnawsedd gwerthoedd teuluol.
Yn Reggio Emilia, mae’r plentyn unigryw yn ganolog i bob agwedd o’r broses ddysgu, gyda’r dull yn cydnabod ei unigrywiaeth, ei diddordebau a’i ffordd unigryw o fynegi ei hun (Manera, 2022). Wedi'i ymgorffori yn ymagwedd Reggio Emilia mae delwedd o blant, teuluoedd ac ymarferwyr yn cydweithio i wneud ysgolion amgylcheddau dysgu deinamig a democrataidd (New, 2007). Trwy fod yn rhan o gymuned gynhwysol sydd yn cynnwys ymarferwyr, cyd-ddisgyblion a rhieni, caiff pob plentyn y cyfle i ddatblygu ei hunaniaeth unigol, hunan-hyder a sgiliau cymdeithasol mewn ffordd sydd yn werthfawrogol (Dean, 2024). Mae dogfennu’n allweddol i wneud dysgu’r plentyn yn weladwy ac yn hygyrch, gan ganiatáu iddo gael ei werthfawrogi fel unigolyn ac i’w brofiadau a’i ddehongliadau gael eu cofnodi’n fywiog ac yn greadigol (Millan, 2014). Trwy datblygu dysgu sydd yn cychwyn o ddiddordebau’r plant, mae pob plentyn yn cael cyfrifoldeb dros ei brofiad dysgu ei hun. Yn nol dull Reggio darpara y gymuned adnoddau a chefnogaeth ychwanegol, sydd yn hybu hunaniaeth unigol ac annibyniaeth wrth gyfuno cydweithrediad cymdeithasol (Gandini, 2012). Felly, yn Reggio Emilia, mae’r pwyslais ar y plentyn unigryw yn fwy na dim ond y datblygiad academaidd, mae’n ymwneud â gwerthfawrogi ei hunaniaeth unigryw, ei llais, ac eu gyfraniad personol i’r gymuned ddysgu.
Dadansoddi yn feirniadol ffordd o asesu Cwricwlwm i Gymru a Reggio Emilia 
Mae tegwch yn cael ei ystyried yn ansawdd dymunol mewn ystod eang o asesiadau addysgol, o rhoi ddiagnosis anghenion dysgu unigol i arolygon rhyngwladol ar raddfa fawr o gyflawniad myfyrwyr (Tierney, 2013). 
Er bod dull Reggio Emilia a’r Cwricwlwm i Gymru yn tarddu o wahanol draddodiadau addysgol, maent yn rhannu egwyddor sylfaenol o roi’r plentyn yn ganolog i’r broses asesu, gan bwysleisio dysgu fel taith unigol (Llywodraeth Cymru, 2023; Fernández Santín a Feliu Torruella, 2017). Yn Reggio Emilia, mae dogfennu’n defnyddio arsylwi a thystiolaeth weledol i ddeall datblygiad pob plentyn yn unigol, gan alluogi myfyrdod ac ymateb amserol i anghenion unigol (Rinaldi, 2004). Yn yr un modd, mae asesu ffurfiannol yn y Cwricwlwm i Gymru yn defnyddio gwybodaeth barhaus i lywio addysgu ac i gefnogi camau nesaf y dysgwr, gan sicrhau bod cynnydd personol pob plentyn yn cael ei werthfawrogi (Llywodraeth Cymru, 2023). Serch hyn, mae heriau ymarferol megis pwysau atebolrwydd cenedlaethol ac adnoddau cyfyngedig yn gallu cyfyngu ar werth llawn y dulliau hyn i gefnogi unigrywiaeth plant mewn ystafell ddosbarth. 
Fodd bynnag, mae gwahaniaethau rhwng y ddau ddull. Mae dogfennu Reggio yn fwy ansoddol ac esthetig, gan greu cofnod gweledol o’r broses ddysgu ac yn galluogi cofnod o datblygiad bob plentyn yn unigol i allu weld eu cynnydd (Luciane Pandini-Simiano a Carla, 2022), tra bod asesu ffurfiannol yng Nghymru yn canolbwyntio’n fwy ar ddefnydd proffesiynol yr ymarferydd i lywio cynllunio, er ei fod hefyd yn hyrwyddo myfyrdod gan y dysgwr (Llywodraeth Cymru, 2023). 
Nid yw safonau asesu Reggio Emilia a Chwricwlwm i Gymru yr un peth.
Mae Cwricwlwm i Gymru yn gweithredu o fewn system genedlaethol sydd yn ceisio sicrhau cysondeb ac atebolrwydd, tra bod Reggio Emilia yn gweithredu ar sail ymddiriedaeth, creadigrwydd a hunanfyfyrio heb unrhyw safonau rhagnodedig.
Casgliad 
Er bod Cwricwlwm i Gymru a Reggio Emilia yn defnyddio dulliau asesu gwahanol, mae’r ddau yn cefnogi datblygiad unigol y plentyn a gwerthfawrogi ei unigrywiaeth, ei gryfderau, diddordebau a dulliau dysgu personol. Yn Reggio Emilia, mae’r plentyn yn cael ei gydnabod fel asiant dysgu gweithgar mewn amgylchedd deinamig, cydweithredol a democrataidd, tra bod Cwricwlwm i Gymru yn gweithredu o fewn fframwaith cenedlaethol gyda ffocws ar arsylwi parhaus, darparu adborth adeiladol a chefnogi cynnydd personol. Er bod heriau ymarferol fel cyfyngiadau amser a disgwyliadau asesu cenedlaethol yn bodoli, mae’r ddau fodel yn tanlinellu gwerth asesu sydd yn canolbwyntio ar y plentyn, gan annog myfyrio, trafodaeth a dealltwriaeth glir o’r hyn sydd yn cael ei ddysgu, a chynnal gwerthfawrogiad parhaus o gyfraniad unigol y plentyn i’r broses ddysgu.
Rhan 3  Blog - Ystyriaethau wrth weithredu cwricwlwm seiliedig ar chwarae 
A ddylai therapi chwarae fod yn fwy gynhwysol?
Mae iechyd meddwl plant wedi datblygu yn un o brif bryderon cymdeithas gyfoes (Tolan a Dodge, 2005). Yn ôl Sefydliad Iechyd y Byd (2021), mae mwy na chwarter o blant a phobl ifanc yn profi problemau iechyd meddwl ar ryw adeg yn ystod eu plentyndod. O fewn y cyd-destun hwn, mae therapi chwarae wedi ennill ei le fel dull effeithiol o gefnogi datblygiad emosiynol a chymdeithasol plant oed cynradd (Gupta et al., 2023). Therapi chwarae yw’r defnydd systematig o fodel damcaniaethol i sefydlu proses rhyngbersonol lle mae therapyddion chwarae hyfforddedig yn defnyddio eu cymwysterau i helpu plant i atal neu ddatrys eu hanawsterau seicogymdeithasol a chyflawni’r twf a’r datblygiad gorau posibl (Association for Play Therapy, 2023). Cefnoga Kottman a Ashby (2024) hyn drwy nodi bod therapi chwarae yn ymyrraeth seicolegol sydd yn defnyddio chwarae fel cyfrwng i helpu plant i fynegi teimladau, prosesu profiadau anodd, a datblygu strategaethau ymdopi iach. Awgryma tystiolaeth gynyddol fod therapi chwarae yn gallu lleihau symptomau pryder, gwella hunan-barch ac annog ymddygiad cymdeithasol cadarnhaol (Bratton et al., 2005). Felly, o safbwynt damcaniaethol ac ymarferol, mae’n adnodd hanfodol i blant oed cynradd sydd yn mynd trwy drawma, newid teuluol neu anawsterau dysgu ac ymddygiad (Gupta et al., 2023).
Mae mynediad plant at therapi chwarae trwy’r ysgol yn rhan bwysig o ddarpariaeth lles ac iechyd emosiynol o fewn system addysg Cymru (Addysg Cymru, 2024). Fel arfer, mae’r broses yn dechrau pan fydd ymarferydd neu gydlynydd anghenion dysgu ychwanegol yn nodi bod plentyn yn profi anhawster emosiynol, ymddygiadol neu gymdeithasol sydd yn effeithio ar ei allu i ymgysylltu’n llawn â dysgu (Ray et al., 2015). Yn dilyn hyn, cynhelir trafodaethau proffesiynol mewnol, yn aml yng nghwmni’r rhieni neu’r gwarchodwr, i benderfynu ar gynllun priodol. Os ystyrir bod therapi chwarae yn addas, cynhelir sesiynau yn yr ysgol, ar sail un-i-un, mewn amgylchedd diogel sydd yn galluogi’r plentyn i archwilio teimladau ac ymatebion trwy gyfrwng chwarae (Koukourikos et al., 2021; Murray, 2019). 
Golyga hyn na fydd y plentyn yn rhan ganolog o’r addysgu yn ei ddosbarth ond yn hytrach caiff ei neilltuo i ddosbarth neu uned ar wahân. Dadleua Post et al.,(2019) y dylid ystyried ymyrraeth, megis therapi chwarae, mewn modd cynhwysol, ar gyfer dibenion pob plentyn. Anodd yw diffinio addysg gynhwysol. Awgryma Black-Hawkins (2017) mai cyd-destunau cyfoethog ar gyfer dysgu sydd yn cefnogi cyfranogiad pob plentyn ar y cyd yw sail addysg gynhwysol o safon. Cytuna Florian a Beaton (2018) gyda'r egwyddorion yma, gan gynnig bod addysg gynhwysol yn gofyn i ymarferwyr addasu dulliau dysgu arferol mewn ffordd sydd yn cefnogi dysgu bob un plentyn gan gydnabod gwahaniaethau unigol. Dylai addysg gynhwysol sicrhau bod pob dysgwr yn cael cyfle i gydweithio ag eraill. Golyga hyn bod dysgu’n fwy effeithiol pan fydd plant â galluoedd a sgiliau amrywiol yn gweithio gyda’i gilydd (The Open University, 2025). Er bod Cwricwlwm i Gymru yn nodi ymrwymiad blaenllaw i gynhwysiant, dangosa dadansoddiad Knight a Crick (2021), bod gwahaniaeth o fewn a rhwng y dogfennau polisi a chanllawiau ynglŷn â chynhwysiant. 
Trwy’r broses hon, mae’r therapydd yn gweithio’n agos gyda’r ysgol i gefnogi lles emosiynol y plentyn, gan ddarparu adborth cyffredinol ar gynnydd heb dorri cyfrinachedd clinigol (Peterson a Boswell, 2015). Adlewyrcha’r dull hwn ymrwymiad ysgolion i ymagwedd holistig tuag at ddatblygiad disgyblion, gan gyfuno gofal emosiynol gyda chynnydd academaidd. 

Therapi chwarae a’r Cwricwlwm i Gymru
Mae therapi chwarae yn cyfrannu’n uniongyrchol at bob un o bedwar diben Cwricwlwm i Gymru (Llywodraeth Cymru, 2022). Yn gyntaf, mae’n cefnogi datblygiad dysgwyr iach a hyderus drwy ddarparu gofod diogel lle gall plant archwilio eu hemosiynau, mynegi teimladau’n rhydd ac adeiladu sgiliau hunanreolaeth. Galluoga’r broses hon blant i ddeall a rheoli eu hemosiynau mewn ffordd adeiladol, gan wella eu gallu i ymdopi â straen a heriau bywyd bob dydd.
Yn ail, mae therapi chwarae yn meithrin dysgwyr mentrus a chreadigol. Trwy chwarae symbolaidd, dychmygol a chreadigol, gall plant ddatblygu eu gallu i ddatrys problemau, meddwl yn annibynnol ac ymateb i sefyllfaoedd newydd mewn modd hyblyg (Addysg Cymru, 2023). Hyba’r agwedd hon feddwl arloesol gan gefnogi datblygiad gwybyddol trwy brofiad ymarferol.
Yn drydydd, hyrwydda dysgwyr uchelgeisiol a galluog drwy wella canolbwyntio, cryfhau hunan-barch, a chynyddu eu gallu i gymryd rhan lawn mewn dysgu (Addysg Cymru, 2024). Pan fydd plentyn yn teimlo’n ddiogel ac yn cael ei ddeall, bydd yn fwy tebygol o ddangos ymddygiad cadarnhaol a chymryd rhan weithredol mewn gweithgareddau addysgol (Twemlow, Fonagy a Sacco, 2010).
Cyfranna therapi chwarae at feithrin dinasyddion moesegol a gwybodus. Trwy chwarae cydweithredol ac ymarfer empathi, dysga blant sut i gyfathrebu’n effeithiol, datblygu parch tuag at eraill, a meithrin ymdeimlad o berthyn a chyfrifoldeb cymdeithasol (Khatijah, Windarti a Iswatiningsih, 2025).
Yn y modd hwn, mae therapi chwarae’n gweithredu fel dull cefnogol sydd yn galluogi plant i wireddu’r pedwar diben yn emosiynol ac yn gymdeithasol, gan ategu’r nodau dysgu ffurfiol sydd wrth wraidd y cwricwlwm(Llywodraeth Cymru, 2017).

Therapi chwarae a hawliau plant
Mae Cwricwlwm i Gymru yn seiliedig ar egwyddorion Confensiwn y Cenhedloedd Unedig ar Hawliau’r Plentyn (CCUHP) (UNICEF, 1989). O’r safbwynt hwn, mae therapi chwarae’n gweithredu’n uniongyrchol i gefnogi hawliau plant mewn sawl ffordd. Helpa plant i fynegi eu hunain (Erthygl 12) drwy roi llais iddynt mewn ffordd sydd yn briodol i’w hoedran a’u datblygiad emosiynol. Mae’r broses chwarae’n darparu cyfrwng naturiol i blant gyfathrebu eu teimladau a’u profiadau hyd yn oed pan na allant wneud hynny’n eiriol (Hoxter, 2018).
Hyrwydda therapi chwarae hawl plant i chwarae a chael hamdden (Erthygl 31) (UNICEF, 1989). Yn 2010, Cymru oedd y wlad gyntaf i basio cyfraith am sicrhau hawliau plant i chwarae (Chwarae Cymru, 2022). Rhodda hyn gyfrifoldeb i awdurdodau lleol asesu a sicrhau bod ei hardal nhw yn cwrdd â’r gyfraith o sicrhau cyfleoedd i blant chwarae. 
Felly, mae cynnwys neu hwyluso mynediad at therapi chwarae yn un o’r ffyrdd mwyaf uniongyrchol y gall ysgolion wireddu egwyddorion hawliau plant o fewn eu harfer cwricwlaidd (Llywodraeth Cymru, 2022). Mae’n tanlinellu ymrwymiad y system addysg i les ac urddas pob plentyn, gan greu amgylchedd lle mae iechyd meddwl ac emosiynol yn cael eu gwerthfawrogi yr un mor uchel â llwyddiant academaidd. 
Ym mis Tachwedd 2019, gwnaed adolygiad ar chwarae, a gwblhawyd yn 2022, gan arwain at argymhellion allweddol (Chwarae Cymru, 2023). Hyrwyddwyd pwysigrwydd chwarae a defnyddio tir ysgolion fel ased cymunedol ar gyfer chwarae (Chwarae Cymru, 2023). Agwedd gynhwysol yn sicr, gan unioni’r ychwanegiad ‘cymunedol’ i deitlau ysgolion. Felly, gyda chynhwysiant nid oes un diffiniad ohono er ei fod yn ymddangos yn nogfennau’r llywodraeth yn rheolaidd (The Open University, 2025). 
Casgliad
Trwy integreiddio therapi chwarae yn ddi-dor i addysg gynradd, gall pob plentyn, dim ots beth yw eu gallu neu gefndir, gael mynediad at gefnogaeth therapi chware. Mae hyn nid yn unig yn hyrwyddo lles a hunaniaeth iach, ond hefyd yn sicrhau bod dysgu’n fwy cyfartal, cydweithredol a phersonol, gan wireddu egwyddorion addysg gynhwysol a hawliau plant i chwarae a mynegi eu hunain.
Cyniga therapi chwarae dull cynhwysol i gefnogi iechyd meddwl, datblygiad emosiynol a sgiliau cymdeithasol plant, gan ategu nodau’r Cwricwlwm i Gymru. Trwy ddarparu gofod diogel i archwilio teimladau, mynegi emosiynau a datblygu sgiliau cymdeithasol, mae’n hybu dysgu personol, creadigrwydd a hunaniaeth iach. Yn ogystal, mae’n gweithredu’n uniongyrchol i wireddu hawliau plant i chwarae ac i gael llais yn eu bywydau, gan sicrhau bod mynediad at chwarae a therapi yn rhan o addysg gynhwysol a chefnogol. Felly, er bod heriau gweithredu, mae therapi chwarae yn allweddol i greu amgylchedd addysgol sydd yn cydnabod a gwerthfawrogi anghenion unigol pob plentyn.

